Riksteatret

**Riksteatret** er et norsk, statlig turnéteater som tilbyr scenekunst til publikum over hele Norge. Riksteatret er eid av Kulturdepartementet. Teatersjef siden januar 2025 er Wenche Viktorsdatter Paulsen.

## Teatrets formål
Riksteatret ble opprettet ved lov i 1948 for  «å fremja arbeidet med å føra dramatisk kunst ut til folket i bygd og by og på andre tenlege måtar å auka kjennskapen til god dramatisk kunst.» (fra *lov om Riksteatret*, vedtatt 13. desember 1948)Det er Norges nasjonale turnéteater, som produserer og formidler scenekunst på turné rundt i landet, for å nå et publikum som bor utenfor de store byene. Riksteatret spiller regelmessig på 75 kulturhus over hele landet. En riksdekkende turné går til ca 50 steder. Hvert år sender teatret ut 8 til 12 riksdekkende turneer og spiller 400 til 500 forestillinger for 100 000 til 150 000 publikummere. Riksteatret er en underliggende etat til Kulturdepartementet. 

## Ledelse

### Teatersjefer
Teatersjefen utnevnes av Kongen i statsråd. Det er en åremålsstilling; i praksis ble det gjort unntak for Riksteatrets første teatersjef Fritz von der Lippe, som satt i stillingen i nesten 20 år, frem til han gikk av med pensjon i 1968. 

* 1949–1968: Fritz von der Lippe
* 1968–1975: Eivind Hjelmtveit
* 1975–1987: Gudrun Waadeland
* 1988–1994: Anne Gullestad 
* 1994–1996: Terje Hartviksen 
* 1997–2005: Bente Erichsen
* 2005–2015: Ellen Horn 
* 2015–2020: Tom Remlov
* 2020–2024: Arne Nøst
* 2025–: Wenche Viktorsdatter Paulsen

### Direktører (utvalg)
Direktøren er Riksteatrets øverste administrative leder, og rapporterer til teatersjefen.

* ?–?: 
* ?–1988: Hans-Petter Askeland
* 1988–?: Christian Roscher-Nielsen
* ?–2026: Knud Bjørne-Larsen
* 2026–: Martin Flack – ansatt i desember 2025, tiltredelse 1.&nbsp;april 2026

## Repertoar
Teatret legger vekt på en god spredning i repertoaret. Spilleplanen skal omfatte både kjente teaterklassikere og ny dramatikk. Barneforestillinger utgjør en viktig del av scenekunsttilbudet. Riksteatret velger også ut repertoaret med henblikk på at både bokmålsoppsetninger og nynorskoppsetninger skal tilbys publikum rundt i landet. I løpet av ett år står både Riksteatrets egenproduksjoner og oppsetninger som Riksteatret gjør i samarbeid med andre teatre og scenekunstprodusenter i inn- og utland. 

## Spillesteder
Riksteatret spiller på store og små kulturhus over hele landet - per 2018 står om lag 70 ulike kulturhus på teatrets turnékart. Teatrets mål er å sørge for en best mulig geografisk spredning av spillesteder og at alle landets fylker skal ha flere scener som får besøk. Med noen unntak skal publikum ha mindre enn én times reisetid til nærmeste spillested.

På hvert nye sted turnébussen ankommer, rigges scenen av Riksteatrets tekniske stab, forestillingen fremføres én gang, og så reiser turnébussen videre til neste sted. Ensemblet har bare spillefri én dag i uken mens de er på turné. Hvert år tilbakelegger Riksteatrets turnébusser mer enn 130 000 km på landeveien, og hvert år har staben til sammen mer enn 8000 hotellovernattinger. Det kan være opptil seks ulike oppsetninger på turné samtidig, og i løpet av ett år vil mellom 12 og 14 ulike produksjoner være på turné for Riksteatret.

## Stab
Riksteatret har om lag 70 fast ansatte medarbeidere (per 2025). Disse medarbeiderne fordeler seg på 27 ulike faggrupper. I tillegg engasjerer teatret frilansere til de ulike oppsetningene; det dreier seg om om lag 200 frilansere i året. Riksteatret er organisert som et prosjektteater. Hver produksjon ledes av en produsent. Riksteatret har ingen egne ansatte skuespillere eller regissører, scenografer og designere.

## Lokalene i Nydalen
Riksteatret har produksjons- og prøvelokaler i Nydalen, som er et gammelt industriområde ved Akerselva i Oslo. Riksteatrets prøvescener i Nydalen, «Store Gull» (300 seter) og «Lille Gull» (120 seter), bruker teatret til å presentere forestillinger for publikum og presse før turnéstart. I Nydalen har Riksteatret også verksteder, administrasjon og kunstnerisk ledelse. Riksteatret har også et større verksted på Brobekk i Oslo, sammen med Nationaltheatret.

## Historikk

### Oppstarten
Den første teatersjefen het Fritz von der Lippe. Det var han som lanserte «Riksteatret – hele landets teater» som teatrets motto.

Riksteatret spilte sin aller første forestilling i Finnmark 16. juli 1949. Finnmark var på det tidspunktet fremdeles sterkt preget av krigshandlingene og ødeleggelsene under andre verdenskrig. At den første turneen ble lagt dit, var i tråd med at Riksteatret skulle bidra til å gjenreise kulturlivet i Norge etter krigen. Det første stykket som teatret turnerte med, var *En reise i natten* av Sigurd Christiansen.
### Figurteater
Riksteatret har en lang tradisjon med å lage dukke- og figurteaterforestillinger både for barn og voksne.   

Riksteatret har (per 2025) ingen dukkespillere blant sine faste ansatte.

#### Riksteatrets dukketeater (1975–1983)
I 1975 ble Mona Wiig ansatt som konsulent ved Riksteatret for å bygge opp en egen dukketeater-seksjon der.  Wiig ledet Riksteatrets dukketeater fra 1975 til 1980. I denne perioden var dette en selvstendig enhet i Riksteatrets organisasjon. Det ble tatt opp fem dukkespiller-elever ved Riksteatret i årene 1975–1978. Elevene fikk en treårig utdannelse i teaterfaget, med vekt på dukkespill. Wiig mente at det var viktig å tilføre elevene impulser fra utlandet, og hentet inn både instruktører og dukkespillere fra Øst-Europa som gjestende kunstnere. Riksteatrets egne utøvere turnerte i 1978 i Romania med stykket *[[Østenfor sol og vestenfor måne]]*. I 1978 satte ensemblet også opp forestillingen *[[Peer Gynt]]* som dukketeater for voksne, med rumenske Margareta Niculescu som regissør. Mona Wiig selv regisserte Tor Åge Bringsværds stykke *Den store farveslukeren*.

Riksteatrets dukketeater ble lagt ned som egen avdeling i 1983, og dukkespillerne ble overført til Riksteatrets hovedensemble.

#### Etter 1983
I 1991 gjestet regissøren Irina Niculescu teateret, og satte opp forestillingen *Risfjell og lille Marume* med ensemblets dukkespillere. Dette var en marionetteproduksjon basert på et japansk eventyr. Forestillingen ble også vist under Den internasjonale figurteaterfestivalen i Kristiansand i 1992.
På 2000-tallet har Riksteatret samarbeidet tett med sentrale aktører som blant andre Oslo Nye Teater, Figurteatret i Nordland, Wakka Wakka Productions og utenlandske Duda Paiva Company.

## Referanser


## Eksterne lenker
* Riksteatret